VSK sklep II Ip 65/2009
Sodna praksa višjih sodišč, 2009-02-26

izbris dolžnika iz sodnega registra pred uveljavitvijo ZFPPod-B - enoletni rok za uveljavljanje terjatve

V 4. tč. odločbe Ustavnega sodišča U-I-117/07 z dne 21. junija 2007 je določena ovira za začetek postopka veljala le za postopke za uveljavitev terjatev do gospodarskih družb, ki so bile izbrisane iz sodnega registra brez likvidacije po uveljavitvi Zakona o spremembah Zakona o finančnem poslovanju podjetji.

Pritožba se zavrne in  p o t r d i  izpodbijani sklep sodišča prve stopnje.

Z izpodbijanim sklepom je sodišče prve stopnje predlog upnika za nadaljevanje izvršbe zoper družbenike gospodarske družbe H. d.o.o. zavrglo, izvršilni postopek pa ustavilo.

Zoper sklep se pritožuje upnik in predlaga njegovo razveljavitev. V pritožbi navaja, da sicer držijo ugotovitve sodišča prve stopnje, da je bil izbris prvotnega dolžnika objavljen v Uradnem listu Republike Slovenije dne 23. januarja 2007 in da bi se enoletni rok za nadaljevanje postopka zoper družbenike glede na navedeno iztekel 23. januarja 2008. Opozarja pa, da je dne 21. aprila 2007 začel učinkovati sklep Ustavnega sodišča opr.št. U-I-117/07-7 z dne 20. aprila 2007, po katerem je trajala prekinitev postopka do 3. julija 2007. V tem obdobju upnik ni mogel predlagati nadaljevanje postopka. Končno odločitev je Ustavno sodišče sprejelo dne 2. julija 2007. Dne 31. decembra 2007 pa je bil objavljen nov ZFPPIPP z veljavnostjo od 15. januarja 2008. S sprejetjem tega zakona je bila dejansko odpravljena neustavnost 1. in 3. tč. Zakona o spremembah Zakona o finančnem poslovanju. Ker ZFPPIPP v 496. čl. določa, da se v primeru izbrisa družbe pred 7. aprilom 2007 za pravne posledice njenega izbrisa uporabljajo določbe ZFPPod je torej rok, ko je bilo mogoče ponovno začeti postopke za uveljavitev terjatev upnikov pričel teči z dnem uveljavitve tega zakona, to je s 15. januarjem 2008 in se je v konkretnem primeru iztekel dne 18. septembra 2008. Ker pa je upnik predlagal nadaljevanje postopka zoper družbenike dne 18. septembra 2008, je bil njegov predlog pravočasen.

V obravnavanem primeru je bila, po ugotovitvah sodišča prve stopnje, katerim ne oporeka niti pritožnik, gospodarska družba H. d.o.o. – prvotni dolžnik izbrisana iz sodnega registra 23. januarja 2007, torej pred uveljavitvijo ZFPPod-B, saj je ta stopil v veljavo šele dne 7. aprila 2007 (Ur.l. RS, št. 31/2007). To pomeni, da se obravnavani primer navezuje na 6. točko odločbe Ustavnega sodišča U-I-117/07-19 z dne 21. junija 2007. Po tej določbi pa so se postopki  (začeti zoper družbenike izbrisanih družb pred uveljavitvijo ZFPPod-B) lahko nadaljevali in končali po določbah ZFPPod. V 4. tč. odločbe Ustavnega sodišča U-I-117/07-19 z dne 21. junija 2007 je določena ovira za začetek postopka veljala le za postopke za uveljavitev terjatev do gospodarskih družb, ki so bile izbrisane iz sodnega registra brez likvidacije po uveljavitvi Zakona o spremembah Zakona o finančnem poslovanju podjetji, kar pa ne velja za obravnavani primer. To za konkretno zadevo pomeni, da je enoletni prekluzivni rok začel teči dne 23. januarja 2007, sledila je prekinitev od 21. aprila 2007 do 2. julija 2007, ko se je tek roka nadaljeval. Ker je upnik predlog vložil  šele 18. septembra 2008 je bil ta prepozno vložen, po izteku enoletnega prekluzivnega roka. Zato je pritožbeno sodišče neutemeljeno pritožbo upnika zavrnilo ter potrdilo izpodbijani sklep sodišča prve stopnje.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.